MT Il-Ġurnal Uffiċjali tal-Unjoni Ewropea C 238/8

Pubblikazzjoni ta' applikazzjoni skont l-Artikolu 8(2) tar-Regolament tal-Kunsill (KE) Nru 509/2006 dwar prodotti agrikoli u oġġetti tal-ikel bħala speċjalitajiet tradizzjonali garantiti

2009/C 238/07

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 9 tar-Regolament tal-Kunsill (KE) Nru 509/2006. Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

APPLIKAZZJONI GĦAL REĠISTRAZZJONI TA’ SPEĊJALITÀ TRADIZZJONALI GARANTITA (STG)

IR-REGOLAMENT TAL-KUNSILL (KE) Nru 509/2006

“TRADITIONALLY FARMED GLOUCESTERSHIRE OLD SPOTS PORK”

Nru tal-KE: UK-TSG-007-0024-13.02.2004

1. Isem u indirizz tal-grupp applikanti:

Isem: The Gloucestershire Old Spots Pig Breeders’ Club Indirizz: Freepost (GL442) Cirencester Gloucestershire GL7 5BR UNITED KINGDOM Tel. +44 1285860229 Feks +44 1285860229 Posta elettronika: mail@oldspots.org.uk

2. Stat Membru jew Pajjiż Terz:

Ir-Renju Unit

3. Speċifikazzjoni tal-Prodott:

3.1. Isem/Ismijiet irreġistrat(i) (Artikolu tar-Regolament tal-Kummissjoni (KE) Nru 1216/2007):

“Traditionally Farmed Gloucestershire Old Spots Pork”

3.2. Jekk l-isem:

 huwiex speċifiku fih innifsu jesprimix il-karattru speċifiku tal-prodott agrikolu jew tal-prodott tal-ikel

Il-karatteristika speċifika tat-Traditionally Farmed Gloucestershire Old Spots Pork hija riżultat tar-razza tradizzjonali bla mittiefsa u tal-metodu tradizzjonali tat-trobbija u tal-produzzjoni li jagħtu lill-majjal karatteristiċi fiżiko-kimiċi u organolettiċi distinti.

3.3. Jekk ir-riżervazzjoni tal-isem hijiex skont l-Artikolu 13(2) tar-Regolament (KE) Nru 509/2006:

Reġistrazzjoni bl-isem riżervat  Reġistrazzjoni bl-isem mhux riżervat

Filwaqt li fit-titlu tintuża l-kelma “majjal” din ir-reġistrazzjoni tapplika għall-prodotti kollha li jsiru mil-laħam tal-majjal inkluż il-bejken, iz-zalzett, il-gamin, il-prieżet, eċċ.

3.4. It-tip ta’ prodott:

Il-klassi 1.1 – Laħam frisk

3.5. Deskrizzjoni tal-prodotti agrikoli u l-prodotti tal-ikel li għalihom japplika l-isem tal-punt 3.1 (Artikolu 3(1) tar-Regolament tal-Kummissjoni (KE) Nru 1216/2007):

Ir-razza ta' majjali Traditionally Farmed Gloucestershire Old Spots Pork tingħaraf mill-kwalitajiet li ġejjin:

— xaħam iktar magħqud,

— qisien iżgħar tal-muskolu,

— lewn inqas mitfi (iktar skur) tal-muskolu,

— l-istruttura tal-muskolu ma tixxottax waqt li tiġi ffriżata jew imsajra,

— laħam iktar tari mmerraq

— u b'togħma differenti.

meta mqabbel mal-majjal li jiġi prodott b'mod konvenzjonali.

Dan huwa msaħħaħ b'riċerka li saret sabiex jitqabblu l-karatteristiċi fiżiċi, kimiċi, mikrobijoloġiċi u organolettiċi ewlenin tar-razza ta' majjali Traditionally Farmed Gloucestershire Old Spots Pork mal-laħam li jiġi minn razez ta' majjali “moderni” u li hu pproċessat f'biċċeriji ta' skala industrijali. Dan jippermetti li jsir paragun oġġettiv bejn il-laħam tal-majjal prodott b'mod tradizzjonali li jkun ġej minn razza tradizzjonali “antika” u l-laħam tal-majjal “modern” prodott b'mod konvenzjonali kif normalment jaslu għand il-konsumaturi.

L-aspetti tal-kwalità tal-laħam u tal-karkassi tar-razza ta’ majjali Gloucestershire Old Spots (GOS) u tar-razez moderni kienu vvalutati f'termini tal-lewn tal-muskolu, il-pH, il-wisa' u l-ħxuna tal-muskolu, kemm ix-xaħam huwa magħqud, il-ħin li jieħu biex isir, il-kwalità li tintilef meta jiġi ffriżat u msajjar u l-palat (għall-ikel). Il-kwalità nutrizzjonali tal-muskolu kien ivvalutat ukoll f'termini tal-kompożizzjoni tal-aċidu mxaħħam. Il-laħam tar-razza ta' majjali GOS kellu qisien iżgħar tal-muskolu longissimus u iktar xaħam magħqud minn dak li jkollhom il-majjali prodotti b'mod konvenzjonali. Kellhom l-istess pH fil-muskoli imma l-muskoli kienu iktar skuri u kienu jitilfu inqas mill-kwalità meta jiġu ffriżati jew imsajrin. Meta s-sajran kien isir fuq pjanċi tal-metall, kien jittieħed iktar ħin sabiex il-laħam jilħaq temperatura ta' 72 °C fuq ġewwa meta mqabbel mal-laħam tal-majjal “modern”. Qatgħat tal-laħam tar-razza ta' majjali GOS kellhom grad ogħla għal palat għal kemm huma tarjin u mmerrqin u kellhom iktar togħma ta' majjal meta wieħed iqabbilhom mal-laħam tal-majjal “modern”. Aktarx kien ikun hemm iktar ċans li l-laħam tar-razza ta' majjali GOS ikollu togħma stramba, dawn ir-riżultati jwasslu għal “profil ta' togħma” differenti fil-laħam tar-razza ta' majjali GOS.

Il-fatturi rilevanti għar-razza ta' majjali Traditionally Farmed Gloucestershire Old Spots Pork huma li ġejjin:

Karatteristiċi fiżiċi

Lewn

Meta l-laħam ikun ippakkjat f'pakketti li ma jżommux arja, il-valuri medji jkunu dawn kif ġej:

Lewn ċar 53,9 Ħmura 7,33 Sfura 6,67 Intensità tal-lewn 9,94 Varjetà ta' kulur 42,31

Ħxuna tat-Tessuti

Valuri medji huma li ġejjin:

Wisa' tal-muskolu 86,6 mm Ħxuna tal-muskolu 46,3 mm Xaħam magħqud (mingħajr il-ġilda) 11,5 mm

Karatteristiċi kimiċi

Il-kontenut tax-xaħam fil-muskolu u l-kompożizzjoni tal-aċidu mxaħħam

Proporzjon ta' xaħmijiet polyunsaturated ma' xaħmijiet saturati (proporzjon P:S) Valur medjan ta' 0,60

Il-qatgħat tal-laħam tal-majjal normalment ser ikunu: Flettijiet u biċċiet żgħar minnhom pereżempju Qatgħat tal-laħam ħoxnin b'kustilja fihom, Saqajn, Spalel, Kustilji tal-għonq u Żaqq, imma mhux eskluż li jkun hemm għadd ta' varjazzjonijiet lokali bħal Bath Chaps eċċ. Bath Chap hija l-ħaddejn tal-majjal, bla għadma, mmellħin u msajrin. Prodotti oħra li jsiru mil-laħam ta' razza ta' majjali Traditionally Farmed Gloucestershire Old Spots Pork jinkludu l-bejken, iz-zalzett, il-gamin, il-prieżet eċċ.

3.6. Deskrizzjoni tal-metodu tal-produzzjoni tal-prodott agrikolu jew tal-prodott tal-ikel li għalih japplika l-isem li hemm taħt il-punt (3.1) (l-Artikolu 3(2) tar-Regolament tal-Kummissjoni (KE) Nru 1216/2007):

Il-laħam tar-razza ta' majjali Traditionally Farmed Gloucestershire Old Spots Pork għandu jiġi mir-razza ta' ħnieżer puri Gloucestershire Old Spots. Il-majjali għandhom ikunu rreġistrati bħala puri mill-British Pig Association jew minn xi organizzazzjoni oħra għat-trobbija tal-majjali li żżomm ir-reġistru tal-merħla tar-razza ta' majjali Gloucestershire Old Spots u li tkun liċenzjata minn awtorità pubblika skont il-leġiżlazzjoni rilevanti.

Sabiex tkun sodisfatta l-ispeċifikazzjoni “Imrobbija b'mod tradizzjonali”, il-produtturi u l-proċessuri għandhom ikunu konformi mar-rekwiżiti li ġejjin

L-għalf

Id-definizzjoni ta' Trobbija b'mod Tradizzjonali hija li l-majjali ikunu għexu f'ambjent li jgħinhom jikbru b'rata naturali mit-twelid sakemm jiġu biex jinqatlu. Għalhekk, iż-Żieda Kuljum għal kull Majjal b'Piż Ħaj (DLWG) jonqos u l-għadd ta' ġranet sakemm jinqatlu jiżdied. Sabiex jintlaħaq dan, il-majjali jintemgħu għalf li jkun fih inqas proteini (15-18 % proteini b'aċidi essenzjali mxaħmin inkluż il-Liżin) issupplimentat kif meħtieġ bil-frott u l-ħxejjex, pitravi taz-zokkor eċċ. minn meta jinfatmu sa ma jinqatlu b'mod ikkontrollat sabiex ikunu evitati l-livelli eċċessivi ta' xaħam mad-dahar. B'dan il-mod, ir-razza ta' majjali GOS għandha tipproduċi ħnieżer b'livelli ta' xaħam mad-dahar bejn 12-16 mm imkejla skont il-P2. Il-majjali li jitrabbew għal skopijiet kummerċjali normalment għandhom jintemgħu taħlita ta' bejn 18 u 22 % proteini u jkunu mistennija jkollhom livelli inqas ta' xaħam mad-dahar ta’ bejn 5-8 mm.

Skont din is-sistema, l-età medja tal-piż tal-laħam tal-majjal (55-61 kg fil-każ ta’ majjal maqtul) hija ta' 180 jum, (minimu ta' 160 jum) kontra l-140-165 jum għal skopijiet kummerċjali. Il-perjodu itwal sakemm jintlaħaq il-piż għall-qatla huwa waħda mir-raġunijiet għalfejn il-laħam tal-majjal ikollu iktar palat u togħma iktar immerrqa.

L-ambjent

L-ambjent li fih jitrabbew il-majjali jinfluwenza l-kwalità tal-ikel ukoll. Il-majjali jistgħu jitrabbew barra jew ġewwa sakemm jiġu rispettati r-rekwiżiti li ġejjin.

It-trobbija fuq barra

Il-majjali Traditionally Farmed Gloucestershire Old Spots Pork għandhom jinżammu fi spazju fejn jitqiegħdu minn 15 sa 20 majjal f'kull ettaru. Il-qżieqeż kollha għandhom jinżammu separati minn ommhom sakemm jiġu mmarkati għall-fini ta' identifikazzjoni skont ir-regoli ffissati mill-British Pig Association jew l-ekwivalenti. Dawn ir-regoli jistipulaw li ż-żewġ ġenituri għandhom ikunu rreġistrati bħala Gloucestershire Old Spots puri u li sa tmien ġimgħat jew qabel il-majjali għandhom jitħalltu mal-bqija tal-majjali, għandhom ikunu “Birth Notified” (l-ewwel pass fil-proċess tar-reġistrazzjoni) u widnejhom jiġu mmarkati b'mod permanenti bin-numru tar-reġistrazzjoni tagħhom.

Il-ħnieżer minn meta jinfatmu sa ma jiġu biex jinqatlu għandhom jinżammu fi spazju fejn jitqiegħdu mhux iktar minn 100 ħanżir f'kull ettaru.

Il-ħnieżer kollha li jinżammu barra għandu jkollhom aċċess għall-kenn/dell xieraq kif ukoll post fejn jitmiegħku, ilma diżinfettant fejn jinħaslu jew doċċa. Fix-xitwa, il-ħnieżer għandhom ikollhom aċċess għal imkien niexef fil-madwar tagħhom.

Trobbija fuq ġewwa

Il-binjiet għandhom ikunu ventilati tajjeb u jista' jkollhom ġnub miftuħa għall-elementi sakemm il-ħnieżer li jinżammu fihom ikunu jistgħu jistkennu mill-maltemp. Għandu jkun hemm biżżejjjed dawl naturali sabiex il-ħnieżer kollha jkunu jistgħu jiġu osservati mingħajr diffikultà. Mhuwiex permess li l-annimali jitqiegħdu fuq art magħmula mill-paletti minħabba l-kumdità u l-benesseri tagħhom. Għandu dejjem ikollhom post fejn jorqdu li jkun nadif biżżejjed.

L-ispazju minimu tal-art għal kull ħanżir hu kif ġej:

Għal kull ħanżir b'piż ħaj bejn 20-30 kg – 0,35 m2

Għal kull ħanżir b'piż ħaj bejn 30-50 kg – 0,50 m2

Għal kull ħanżir b'piż ħaj bejn 50-85 kg – 0,65 m2

Għandu dejjem ikollhom post fejn jorqdu li jkun nadif u niexef u aċċess għall-ilma nadif.

Trobbija

L-applikazzjoni tal-mediċina għandha tinżamm minima u tiġi evitata sakemm ma tkunx assolutament meħtieġa. L-unika eċċezzjoni hija l-użu tal-mediċina għall-kontroll tal-organiżmi ta' ħsara u l-parassitiċi.

Mhuwiex permess li l-majjali jinqatagħlhom denbhom u li snienhom jiġu msinna.

Ftim – fiċ-ċirkostanzi normali, għall-anqas 42 jum, 56 jum huwa rrakkomandat.

It-Trasport

Il-majjali Traditionally Farmed Gloucestershire Old Spots Pork għandhom jinġarru lejn il-biċċerija dirett mill-farm u mhux jinġarru ma' ħnieżer minn azjendi oħra.

Il-ħnieżer għall-qatla għandhom jinġarru lejn il-biċċerija meta jkunu jiżnu 200 kg/m2.

Minn meta jinqatlu sakemm jinbiegħu

Il-qatla ssir f'biċċeriji żgħar sabiex ikun hemm inqas stress.

Il-karkassi tar-razza ta' majjali Traditionally Farmed Gloucestershire Old Spots Pork għandhom jitħallew “imdendla” fuq l-għadma minn tlieta sa erbat ijiem minn meta jinqatlu.

Meta wieħed jaqsam il-karkassa qabel dan il-perjodu aktarx jikkawża xi ħsara lill-muskoli. Dan il-prodtt finali jista' jinħass xieref u possibilment falz meta tkun intużat teknika ħażina biex jitqatta' l-laħam.

Il-laħam tar-razza tal-majjal Traditionally Farmed Gloucestershire Old Spots Pork ġej mill-majjali mrobbija kif inhu spjegat u għalhekk huwa adattat għall-metodi u forom ta' qtil tradizzjonali. Jista' jkun hemm varjazzjoni konsiderevoli fil-konformazzjoni tal-karkassa u fil-livelli tax-xaħam l-iktar minħabba l-mod kif jitrabbew il-majjali fuq livell individwali u l-mod kif il-produtturi differenti joqtlu l-bhejjem tagħhom.

Din il-varjazzjoni tfisser li tal-laħam jeħtieġ li jagħmel ġudizzju meta jiddetermina l-linji tal-qtugħ sabiex joħroġ l-aħjar preżentazzjoni u valur mil-laħam. Bħala eżempju d-daqs taż-żaqq tal-majjal meta mqabbla mal-flett tista' tvarja b'mod konsiderevoli, kif jiġri fil-proporzjonijiet tal-laħam mill-ispalla.

Il-qatgħat tal-laħam tal-majjal Traditionally Farmed Gloucestershire Old Spots huma l-istess bħall-qatgħat tal-laħam tal-majjal bi skopijiet kummerċjali, (Flettijiet u qatgħat żgħar tagħhom eżempju Biċċiet tal-laħam ħoxnin b'kustilja fihom, Saqajn, Spalel, Kustilji tal-għonq u Żaqq) imma l-ġudizzju li jagħmel tal-laħam jagħmel differenza kbira fit-termini tal-kwalità tal-preżentazzjoni. Kollox ma' kollox il-majjali Traditionally Farmed Gloucestershire Old Spots mhumiex se jiġu pproċessati fuq iċ-ċinturini tal-produzzjoni li jintużaw għal skopijiet industrijali.

Il-bejgħ tal-majjal l-aħjar isir bejn erbat ijiem sa disagħt ijiem wara l-qatla.

3.7. Karattru speċifiku tal-prodott agrikolu jew tal-prodott tal-ikel (l-Artikolu 3(3) tar-Regolament tal-Kummissjoni (KE) Nru 1216/2007):

Il-karattru speċifiku tar-razza ta' majjali Traditionally Farmed Gloucestershire Old Spots jirriżulta minn:

— it-trobbija tradizzjonali mingħajr mittiefsa u l-metodu tal-produzzjoni tradizzjonali tal-biedja li jwassal biex jagħti lill-majjal il-karatteristiċi fiżiko-kimiċi u organolettiċi.

Il-metodu tal-produzzjoni tradizzjonali

Is-sistema mhux intensiva għat-trobbija li hija pprattikata tnaqqas il-livelli tal-istress tal-ħnieżer. Is-sistema tal-għalf u l-ambjent fejn jitrabbew iħallu lill-annimali jikbru bil-mod aktar. Il-qatla ssir f'biċċeriji żgħar u l-karkassi għandhom jimmaturaw fuq l-għadma għal tlieta – erbat ijiem. L-aħħar stadju tat-tħejjija tal-laħam qabel jinbiegħ lill-konsumatur jiddependi mill-ħiliet ta' dak li jbiegħ il-laħam u mill-ġudizzjoni tajjeb tal-proċessur.

Karatteristiċi fiżiko-kimiċi u organolettiċi

Id-dehra tal-laħam – iktar skur mil-laħam tal-majjal prodott b'mod konvenzjonali b'inqas varjazzjoni tal-PH fil-muskolu. Dan minħabba n-nuqqas ta' stress qabel il-qatla tal-ħnieżer.

Id-daqs tal-muskoli u x-xaħam, il-ħin għas-sajran, it-telf mill-kwalità minħabba li jkun iffriżat u msajjar – sejbiet minn riċerka li saret dan l-aħħar urew li r-razza ta' majjali Traditionally Farmed Gloucestershire Old Spots Pork kellhom muskolu idjaq u irqaq u iktar xaħam magħqud mad-dahar mil-laħam tal-majjal konvenzjonali. Dan huwa konsistenti mal-istudji li saru qabel li juru li dawn il-karatteristiċi huma il-konsegwenza tal-użu ta' razza tal-majjali bla mittiefsa li fiha hemm inqas għażla għall-kontenut ta' dgħif fil-karkassi minn razez moderni.

Analiżi ta' kif jinħass – Fir-riċerka li saret, ir-razza ta' majjali Traditionally Farmed Gloucestershire Old Spots Pork ħareġ li l-grad ta’ kemm hu tari u mmerraq il-laħam tagħhom huwa aħjar minn tal-majjal prodott b'mod konvenzjonali. Dan minħabba li l-muskolu tar-razza ta' majjali Gloucestershire Old Spots ma jixxottax malajr. Il-grad ta' kemm hu tari l-laħam jiġi affettwat ukoll mill-ħin li jieħu biex jimmatura/għall-ħżin f'temperatura speċifika. Ix-xogħol li wettaq il-bord li daq il-laħam kien parti mir-riċerka u ssuġġerixxa wkoll profil differenti tal-palat tal-laħam tar-razza tal-majjal Gloucestershire Old Spots.

3.8. Karattru tradizzjonali tal-prodott agrikolu jew tal-prodott tal-ikel (l-Artikolu 3(4) tar-Regolament tal-Kummissjoni (KE) Nru 1216/2007):

Ir-razza żviluppat fi Gloucestershire fil-Berkeley Vale. Instabet madwar il-wied tax-xmara Severn, fejn għal bosta snin kienet titrabba b’mod tradizzjonali mir-raħħala tal-post.

Jingħad li r-razza żviluppat mir-razza ta' majjali Berkshire li kellhom trobbija bla mittiefsa u mir-razza oriġinali ta' majjali Gloucester. Meta kien qed jikteb fis-snin tmenin tas-seklu tmintax, William Marshall fil-ktieb “The Rural Economy of Gloucestershire” iddeskriva l-ħnieżer li sab fil-wied ta' Gloucester bħala “twal, razza bajda, li qabel kienu, aktarx, ir-razza li ddominat din il-gżira, għadha titqies bħala “r-razza veru ta' Gloucestershire”. Jikbru u jsiru ta' daqs kbir. Bħalissa, il-Berkshire u r-razza ta' bejn dawn iż-żewġ razez, huma l-iktar speċi dominanti. ” Jidher ċar li sar xi tgħammir ieħor mar-razza ta' majjali Old English Bacon Pig (illum nafuha il-British Saddleback). H D Richardson fil-ktiba tiegħu “The Pig, Its Origins and Varieties” jiddeskrivi l-majjal ta' Gloucester “ta' kostituzzjoni robusta, u prolifiku ħafna, u jagħti laħam tal-majjal li jirrendi l-qligħ – iktar milli għall-bejken. Huwa tajjeb ħafna għall-ħżin, u jingħad ukoll li l-laħam tiegħu huwa tal-iprem kwalità.”

Il-villaġġ ta’ Gloucestershire kien famuż għall-produzzjoni tal-ġobon u għas-siġar tat-tuffieħ. Ir-razza ta' majjali Gloucestershire Old Spot kienet tingħata l-prodotti sekondarji ta' dawn bħala għalf, u kien fih proteina tajba. Il-folklor tal-post jgħid li t-tikek suwed li għandhom dawn il-majjali huma l-ġrieħi li sarulhom meta waqa' t-tuffieħ fuq il-ħnieżer minħabba r-riħ. Bħala ċelebrazzjoni tas-suċċess ta' din ir-razza, u tal-kwalitajiet tagħha, hemm postijiet pubbliċi, lukandi żgħar u saħansitra birra msemmija għaliha.

3.9. Ir-rekwiżiti u l-proċeduri minimi sabiex wieħed jeżamina l-karattru speċifiku (l-Artikolu 4 tar-Regolament tal-Kummissjoni (KE) Nru 1216/2007):

Is-sistema tal-ħruġ taċ-ċertifikat għar-razza ta' majjali Traditionally Farmed Gloucestershire Old Spots Pork tinvolvi dan li ġej:

— Spezzjonijiet sabiex jinħareġ kampjun tal-katina sħiħa tal-produzzjoni minn meta l-majjali jitgħammru sa meta jinqatlu – kontrolli li jinkludu r-reġistri ta' min ibiegħ il-laħam dwar il-laħam tal-karkassi li jkun irċieva mingħand dak li jgħammarhom sabiex jikkonferma/jivverifika minn fejn ġej il-laħam u jiżgura li l-proċeduri t-tajba qegħdin jiġu rispettati. Il-majjali kollha tar-razza Gloucestershire Old Spots li jkunu nnotifikati mit-twelid bħala puri għandu jkollhom widnejhom immarkati skont ir-regoli stipulati mill-British Pig Association (BPA) jew skont regoli ekwivalenti. L-ewwel kontroll għandu għalhekk ikun li l-karkassa li tasal mill-biċċerija għandu jkollha l-istess numru/i li jidher/jidhru fuq widnejn il-ħanżir/ħnieżer li l-produttur jagħti u li dawn jaqblu mar-reġistri rilevanti li jinsabu fuq l-internet. Dawk li jbiegħu l-laħam għandhom iżommu l-laħam separat u jidentifikaw dan il-laħam fiċ-chillers għall-ħżin u fil-bankijiet fejn juru l-prodotti. Jekk għal xi raġuni, fil-biċċerija titneħħa r-ras, tal-laħam għandu jkun jista' jittraċċa l-karkassa sa minn meta ġiet mgħammra permezz tal-marka li jkun hemm fuq l-ispalla tal-ħanżir.

— Spezzjoni tar-Reġistri rilevanti tas-Soċjetà tat-Tgħammir

— Kontrolli li jsiru fuq il-farms sabiex ikun żgurat li l-metodu meħtieġ tal-produzzjoni ikun rispettat: l-għalf, l-ispazju li fih jinżammu, it-trobbija u l-ġarr.

— Il-kontrolli li jivverifikaw il-konformità mal-istandards stabbiliti tal-kwalità fir-rigward tal-piż, tal-karkassa, tal-karatteristiċi eċċ. Dawn il-kontrolli jkopru l-karatteristiċi fiżiċi, kimiċi u mikrobijoloġiċi ewlenin tal-laħam kif inhuma stipulati fid-deskrizzjoni tal-prodott.

— Kontrolli li jiżguraw kif wieħed jista' jittraċċa mill-biċċerija sal-postijiet fejn jinbiegħ il-laħam.

4. Awtoritajiet jew entitajiet li jivverifikaw il-konformità mal-ispeċifikazzjoni tal-prodott:

4.1. Isem u indirizz:

Isem: Product Authentication Inspectorate Limited Indirizz: Rowland House 65 High Street Worthing W. Sussex BN11 1DN UNITED KINGDOM Telefon +44 1903237799 Feks +44 1903204445 L-indirizz elettroniku: enquiries@thepaigroup.com

 Pubblika Privata

Din l-entità privata li tispezzjona tikkonforma mal-prinċipji tal-istandard EN 45011.

4.2. Kompiti speċifiċi tal-awtorità jew tal-entità:

L-awtorità li tispezzjona msemmija hawn fuq hija responsabbli għall-verifikazzjoni tal-ispeċifikazzjoni kollha.